En dieseltyv blev natten til fredag anholdt i Brønderslev. Han lugtede af diesel, da politiet standsede ham.

I alt 180 liter stjålet diesel i tre 60-liters dunke blev natten til fredag fundet i Brønderslev. Ved siden af lå det pumpeudstyr til at pumpe diesel op med. Nordjyllands Politi blev kaldt til stedet, og da betjentene ankom bemærkede de en mand ikke langt fra det sted, hvor de tre dieseldunke blev fundet. Da politiet standsede manden lugtede hans tøj kraftigt af diesel. Han erkendte dieseltyveriet overfor betjentene og blev anholdt og sigtet for tyveri. De 180 liter diesel viste sig siden at være stjålet fra firmaet X-stål på Bryggerivej i Brønderslev. Den anholdte mand er 26 år gammel og fra Jerslev nær Brønderslev. Han er efter afhøring løsladt igen.